Diari Oficial de la Generalitat Valenciana


Sumari del DOGV 10284, del 13-12-2024 (2024/13440)

ANUNCI de la pròrroga de l'acord de col·laboració entre Labora Servici Valencià d'Ocupació i Formació i l'Ajuntament de Tavernes de la Valldigna, per a la prestació conjunta de servicis d'intermediació laboral mitjançant la instal·lació del servici Punt Labora.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10429

Data del DOGV
:   13-12-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/13615

CVE
:   XKMC-A-1990-00105

Data del document
:   25-09-2024

Organisme emissor
:   Labora Servei Valencià d'Ocupació i Formació

Tipus de document
:   Anunci

Intervinents

D'una part, Antonio Galvañ Díez, director general de Labora Servici Valencià d'Ocupació i Formació, nomenat en virtut del Decret 113/2023, de 25 de juliol, del Consell, pel qual es declara el cessament i el nomenament de les persones titulars de secretaries autonòmiques dels departaments del Consell, sobre la base del que es disposa en la Llei 5/1983, de 30 de desembre, del Consell, i d'acord amb les facultats que li conferix el Reglament d'organització, règim jurídic i funcional de Labora Servici Valencià d'Ocupació i Formació, aprovat pel Decret 216/2020, de 29 de desembre, del Consell, en representació de Labora Servici Valencià d'Ocupació i Formació, autoritzat per l'Acord del Consell de data 10 de setembre de 2024.

I d'una altra part, Juan Bautista Talens Felis, quint tinent d'alcalde de l'Ajuntament de Tavernes de la Valldigna, en qualitat de regidor delegat en matèria d'urbanisme, medi ambient, patrimoni, innovació, noves tecnologies i comunicació, promoció lingüística, personal, seguretat ciutadana, protecció civil i turisme, amb domicili en la plaça Major, 1, 46142 Tavernes de la Valldigna, amb CIF L-2215204-P i codi DIR3 B91651585, en virtut de les delegacions conferides per resolucions d'Alcaldia núm. 2304 i 2318, de 22 i 26 de juny de 2023, facultat per l'Acord adoptat pel Ple en la sessió celebrada el dia 1 de juliol de 2024.

Actuant en l'exercici dels seus respectius càrrecs i en la representació que ostenten, reconeixent-se recíprocament capacitat per a formalitzar la present pròrroga, convenen subscriure-la i obligar-se en els termes que conté, i, prèviament,

Manifesten

Que amb data 7 d'octubre de 2020 Labora Servici Valencià d'Ocupació i Formació i l'Ajuntament de Tavernes de la Valldigna van subscriure un acord de col·laboració per a la prestació conjunta de servicis d'intermediació laboral mitjançant la instal·lació del servici Punt Labora.

Que, en virtut d'este acord, es va instal·lar un terminal Punt Labora en les dependències municipals, en els termes i les condicions que es disposen en aquell.

Que este acord establix en la clàusula octava una vigència de quatre anys des de la data de la firma, i es pot prorrogar per un període de fins a quatre anys addicionals en qualsevol moment anterior a la finalització del període de vigència, si així ho acorden unànimement les parts signants.

Que, efectuada la instal·lació del terminal Punt Labora, i una vegada complits de manera satisfactòria els compromisos assenyalats en els punts 1, 2 i 5 de la clàusula tercera de l'acord, és voluntat de les parts subscriure'n la pròrroga, amb la finalitat de donar continuïtat a la prestació de servicis de què és objecte, de conformitat amb les següents

Estipulacions

*Primera*

Es prorroga per un període de quatre anys l'acord subscrit entre Labora Servici Valencià d'Ocupació i Formació i l'Ajuntament de Tavernes de la Valldigna en data 7 d'octubre de 2020.

La pròrroga es farà efectiva des de la data de la firma per totes dos parts.

*Segona*

Les parts intervinents es comprometen a continuar desenrotllant les actuacions precises, dirigides a donar continuïtat a la prestació objecte de l'acord, respectant els termes en què va ser redactat.

*Tercera*

L'aplicació i execució de la pròrroga d'este acord, inclosos tots els actes jurídics que pogueren dictar-se en la seua execució i desplegament, no podrà suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.

*Quarta*

La pròrroga es publicarà en el Portal de Transparència de la Generalitat Valenciana Gva Oberta, d'acord amb el que es disposa en els articles 21.1.a) i 12.1 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.

Així mateix, l'entitat local firmant garantirà la publicació per mitjà de la seua seu electrònica, portal o pàgina web, segons el que s'establix en els articles 21.1.a) i 12.3 de la llei esmentada.

La publicitat de la pròrroga es realitzarà en el termini de deu dies hàbils des de la inscripció en el Registre de convenis de la Generalitat, segons exigix l'article 12.2 del Decret 105/2017, de 28 de juliol, del Consell, de desplegament de l’esmentada llei de transparència.

*Quinta*

D’acord amb el que es preveu en l'article 20 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, en concordança amb el que establix l'article 111.3 de la Llei 8/2010, de 23 de juny, de règim local de la Comunitat Valenciana, la pròrroga subscrita, una vegada inscrita en el Registre de convenis de la Generalitat, haurà de publicar-se en el *Diari Oficial de la Generalitat Valenciana*  en la forma indicada en el mencionat decret de regulació dels convenis.

I, en prova de conformitat, totes dos parts firmen el present document electrònicament.

  

València, 25 de setembre de 2024

Antonio Galvañ Diez

Director general